b'\n_START_ARTICLE_\nEoraptor\n_START_SECTION_\nOpis\n_START_PARAGRAPH_\nEoraptor je imao tanko tijelo i bio je dug oko 1 metra i te\xc5\xbeak oko 10 kilograma. Tr\xc4\x8dao je na prstima na zadnjim nogama. Prednji udovi su mu bili upola kra\xc4\x87i od zadnjih. Imao je po pet prstiju na rukama. Tri najdu\xc5\xbea prsta su imala pand\xc5\xbee na kraju i vjerojatno su slu\xc5\xbeile za lov. Znanstvenici pretpostavljaju da su \xc4\x8detvrti i peti prst bili previ\xc5\xa1e maleni da bi ikako slu\xc5\xbeili u lovu. Glava je bila duga i tanka i puna malenih, o\xc5\xa1trih zuba. Kosti su mu bile \xc5\xa1uplje._NEWLINE_Smatra se da se Eoraptor hranio uglavnom malenim \xc5\xbeivotinjama. Bio je brz trka\xc4\x8d i, nakon \xc5\xa1to bi ulovio plijen, rastrgao bi ga zubima i pand\xc5\xbeama. Me\xc4\x91utim, imao je i zube meso\xc5\xbedera i zube biljo\xc5\xbedera, pa je mo\xc5\xbeda bio sve\xc5\xbeder._NEWLINE_Vjeruje se da je nastanjivao \xc5\xa1ume.\n_START_SECTION_\nOtkri\xc4\x87e\n_START_PARAGRAPH_\nKosti ovog primitivnog dinosaura je otkrio 1991. godine paleontolog Ricardo Mart\xc3\xadnez. Mjesto otkri\xc4\x87a je tijekom trijasa bila rije\xc4\x8dna nizina, ali sada je to pustinja. Eoraptor je prona\xc4\x91en u formaciji Ischigualasto, istoj formaciji gdje je otkriven Herrerasaurus, vrlo rani teropod. Do 1993. paleontolog Paul Sereno je utvrdio da je to jedan od najranijih dinosaura. Njegovu starost je odredilo nekoliko faktora, a ne njegove primitivne osobine._NEWLINE_\xc4\x8cinjenica da je on imao nekoliko zuba biljo\xc5\xbedera i pet potpuno razvijenih prstiju navelo je znanstvenike na pomisao da je on jo\xc5\xa1 stariji od Herrerasaurusa. Samo su neki prosauropodi nedavno otkriveni na Madagaskaru stariji. Postoji mogu\xc4\x87nost da je Staurikosaurus stariji, ali je prili\xc4\x8dno velik za to. Izgleda da Staurikosaurus ima osobine zajedni\xc4\x8dke za prosauropode, \xc5\xa1to je navelo znanstvenike da razmisle o primitivnosti Eoraptora u odnosu na druge dinosaure, ali Nesbitt et al. (2009.) ka\xc5\xbee kako je on teropod koji je negdje izme\xc4\x91u herrerasaurida i Coelophysisa.'